Ανακοίνωση σχετικά με τη μη επιβολή και τη μείωση των προστίμων σε περιπτώσεις συμπράξεων

(2003/C 10/13)

ΕΙΣΑΓΩΓΗ

A. Η παρούσα ανακοίνωση εκδίδεται βάσει των κανόνων της συμφωνίας για τον Ευρωπαϊκό Οικονομικό Χώρο (συμφωνία ΕΟΧ) καθώς και της συμφωνίας μεταξύ των κρατών της ΕΖΕΣ για την ίδρυση Αρχής Εποπτείας και Δικαστηρίου (συμφωνία για την Αρχή Εποπτείας και το Δικαστήριο).

Β. Η Ευρωπαϊκή Επιτροπή εξέδωσε ανακοίνωση με τον τίτλο "Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων"(1). Αυτή η μη δεσμευτική πράξη καθορίζει τις βασικές αρχές τις οποίες τηρεί η Ευρωπαϊκή Επιτροπή για τη μη επιβολή ή τη μείωση των προστίμων στις υποθέσεις που εξετάζονται βάσει του άρθρου 81 της συνθήκης ΕΚ ή/και του άρθρου 53 της συμφωνίας για τον ΕΟΧ(2).

Γ. Η εποπτεύουσα αρχή της ΕΖΕΣ θεωρεί ότι η προαναφερόμενη πράξη αφορά τον ΕΟΧ. Στην προσπάθειά της να διατηρήσει τους ίδιους όρους ανταγωνισμού και να εξασφαλίσει ενιαία εφαρμογή των κανόνων ανταγωνισμού του ΕΟΧ σε ολόκληρο τον ευρωπαϊκό οικονομικό χώρο, η Εποπτεύουσα Αρχή της ΕΖΕΣ εγκρίνει την παρούσα ανακοίνωση ασκώντας την εξουσία που της παρέχεται με το άρθρο 5 παράγραφος 2 στοιχείο β) της συμφωνίας για την Αρχή Εποπτείας και το Δικαστήριο. Προτίθεται να τηρήσει τις αρχές και τους κανόνες που περιλαμβάνονται στην παρούσα ανακοίνωση όταν θα εφαρμόζει τους σχετικούς κανόνες ΕΟΧ σε κάποια συγκεκριμένη περίπτωση.

Δ. Η παρούσα ανακοίνωση αντικαθιστά την ανακοίνωση της Εποπτεύουσας Αρχής της ΕΖΕΣ του 1997 για τη μη επιβολή ή μείωση των προστίμων σε περιπτώσεις συμπράξεων (ανακοίνωση του 1997)(3).

1. Η παρούσα ανακοίνωση αφορά τις μυστικές συμπράξεις μεταξύ δύο ή περισσότερων ανταγωνιστών με στόχο τον καθορισμό των τιμών, ποσοστώσεων παραγωγής ή πώλησης, κατανομής των αγορών, περιλαμβανομένης της νόθευσης διαγωνισμών ή τον περιορισμό των εισαγωγών ή εξαγωγών. Οι εν λόγω πρακτικές συγκαταλέγονται μεταξύ των σοβαρότερων περιορισμών του ανταγωνισμού που αντιμετωπίζει η Εποπτεύουσα Αρχή της ΕΖΕΣ και η Ευρωπαϊκή Επιτροπή και καταλήγουν εν τέλει στην αύξηση των τιμών και στον περιορισμό των δυνατοτήτων επιλογής του καταναλωτή. Επίσης είναι επιβλαβείς για τη βιομηχανία του ΕΟΧ.

2. Με τον τεχνητό περιορισμό του ανταγωνισμού που θα έπρεπε κανονικά να υπάρχει μεταξύ τους, οι επιχειρήσεις αποφεύγουν αυτές ακριβώς τις πιέσεις που θα τις οδηγούσαν στην καινοτομία όσον αφορά τόσο την ανάπτυξη προϊόντων όσο και την καθιέρωση αποτελεσματικότερων μεθόδων παραγωγής. Οι πρακτικές αυτές συνεπάγονται επίσης ακριβότερες πρώτες ύλες και ενδιάμεσα προϊόντα για τις επιχειρήσεις του ΕΟΧ που εφοδιάζονται από τους εν λόγω παραγωγούς, μακροπρόθεσμα δε εξασθενίζουν την ανταγωνιστικότητα και έχουν αρνητικές επιπτώσεις στην απασχόληση.

3. Η Εποπτεύουσα Αρχή της ΕΖΕΣ έχει επίγνωση του γεγονότος ότι ορισμένες επιχειρήσεις που συμμετέχουν σε αυτό το είδος των παράνομων συμφωνιών είναι διατεθειμένες να διακόψουν τη συμμετοχή τους και να την ενημερώσουν για την ύπαρξή τους, αλλά τις αποτρέπουν τα υψηλά πρόστιμα που κινδυνεύουν να τους επιβληθούν. Η Εποπτεύουσα Αρχή της ΕΖΕΣ εξέδωσε την ανακοίνωση του 1997 για να αποσαφηνίσει τη θέση της σε τέτοιες περιπτώσεις.

4. Η Εποπτεύουσα Αρχή της ΕΖΕΣ θεώρησε τότε ότι ήταν προς το συμφέρον της ομαλής λειτουργίας της συμφωνίας για τον ΕΟΧ να παρασχεθεί ευνοϊκή μεταχείριση στις επιχειρήσεις που συνεργάζονται με αυτήν. Το όφελος που προκύπτει για τους καταναλωτές και τους πολίτες από την εξασφάλιση του εντοπισμού και της τιμωρίας αυτών των μυστικών συμπράξεων είναι σημαντικότερο από την επιβολή χρηματικών ποινών στις επιχειρήσεις που βοηθούν την Εποπτεύουσα Αρχή της ΕΖΕΣ να εντοπίσει και να απαγορεύσει πρακτικές της μορφής αυτής.

5. Παρά το ότι επιβεβαιώθηκε η εγκυρότητα των βασικών αρχών που διέπουν την ανακοίνωση του 1997, η εμπειρία κατέδειξε ότι η αποτελεσματικότητά της θα βελτιωθεί με την αύξηση της διαφάνειας και της ασφάλειας των όρων υπό τους οποίους θα χορηγείται οποιασδήποτε μορφής μείωση στα πρόστιμα. Η αποτελεσματικότητα αυτή θα αυξηθεί επίσης, εάν ευθυγραμμιστεί περισσότερο το επίπεδο της μείωσης των προστίμων με το μέγεθος της συμβολής της επιχείρησης στην απόδειξη της παράβασης. Η παρούσα ανακοίνωση διεξέρχεται τα θέματα αυτά.

6. Η Εποπτεύουσα Αρχή της ΕΖΕΣ θεωρεί ότι η συνεργασία μιας επιχείρησης κατά τη διαπίστωση μιας σύμπραξης έχει ουσιαστική αξία. Μια αποφασιστική συμβολή στην κίνηση διαδικασίας έρευνας ή στον εντοπισμό μιας παράβασης μπορεί να δικαιολογεί τη χορήγηση απαλλαγής από την επιβολή οποιουδήποτε προστίμου στην εν λόγω επιχείρηση, υπό τον όρο ότι πληρούνται ορισμένες επιπλέον προϋποθέσεις.

7. Εκτός αυτού, η συνεργασία μίας ή περισσοτέρων επιχειρήσεων μπορεί να δικαιολογεί μείωση ενός προστίμου από την Εποπτεύουσα Αρχή της ΕΖΕΣ. Κάθε μείωση του ύψους του προστίμου πρέπει να αντιστοιχεί σε πραγματική συμβολή της επιχείρησης, από άποψη ποιότητας και χρόνου, στη διαπίστωση της παράβασης από την Εποπτεύουσα Αρχή. Οι μειώσεις των προστίμων πρέπει να περιορίζονται στις επιχειρήσεις εκείνες που παρέχουν στην Εποπτεύουσα Αρχή της ΕΖΕΣ αποδεικτικά στοιχεία σημαντικής αξίας σε σχέση με εκείνα τα οποία έχει ήδη στην κατοχή της.

A. ΜΗ ΕΠΙΒΟΛΗ ΠΡΟΣΤΙΜΩΝ

8. H Εποπτεύουσα Αρχή της ΕΖΕΣ θα απαλλάσσει μια επιχείρηση από ένα πρόστιμο, το οποίο θα της επέβαλλε υπό διαφορετικές συνθήκες, εφόσον:

α) η επιχείρηση με δική της πρωτοβουλία υποβάλλει αποδεικτικά στοιχεία τα οποία κατά την άποψη της Εποπτεύουσας Αρχής επιτρέπουν την ανάληψη απόφασης για την κίνηση, εντός του πυλώνα της ΕΖΕΣ, έρευνας κατά την έννοια του άρθρου 14 παράγραφος 3 του κεφαλαίου ΙΙ του πρωτοκόλλου 4 της συμφωνίας για την Αρχή Εποπτείας και το Δικαστήριο για πιθανολογούμενη σύμπραξη που επηρεάζει τον ΕΟΧ·

β) η επιχείρηση με δική της πρωτοβουλία παρουσιάσει αποδείξεις οι οποίες κατά την άποψη της Εποπτεύουσας Αρχής της ΕΖΕΣ επιτρέπουν τη διαπίστωση παράβασης του άρθρου 53 της συμφωνίας για τον ΕΟΧ όσον αφορά μια πιθανολογούμενη σύμπραξη που επηρεάζει τον ΕΟΧ.

9. Σύμφωνα με το σημείο 8α) απαλλαγή θα χορηγείται μόνον υπό την προϋπόθεση ότι η Εποπτεύουσα Αρχή της ΕΖΕΣ δεν είχε, κατά τη χρονική στιγμή της υποβολής, επαρκείς αποδείξεις για να αποφασίσει να κινήσει διαδικασία κατά την έννοια του άρθρου 14 παράγραφος 3 του κεφαλαίου ΙΙ του πρωτοκόλλου 4 της συμφωνίας για την Αρχή Εποπτείας και το Δικαστήριο σε σχέση με την πιθανολογούμενη σύμπραξη.

10. Απαλλαγή, σύμφωνα με το σημείο 8β), θα χορηγείται μόνον υπό τις σωρευτικές προϋποθέσεις ότι η Επιτροπή, κατά τη χρονική στιγμή της υποβολής, δεν διέθετε επαρκείς αποδείξεις για να διαπιστώσει παράβαση του άρθρου 53 της συνθήκης ΕΚ σχετικά με την πιθανολογούμενη σύμπραξη και ότι σε καμία επιχείρηση δεν είχε χορηγηθεί απαλλαγή υπό όρους από πρόστιμα βάσει του σημείου 8α) σε σχέση με την πιθανολογούμενη σύμπραξη.

11. Εκτός από τις προϋποθέσεις που αναφέρονται στα σημεία 8α) και 9 ή στα σημεία 8β) και 10, πρέπει σε κάθε περίπτωση να πληρούνται, καταλλήλως, οι ακόλουθες σωρευτικές προϋποθέσεις για να επιτραπεί η απαλλαγή από ένα πρόστιμο:

α) η επιχείρηση συνεργάζεται πλήρως, ενεργώς και σε διαρκή βάση κατά τη διεξαγωγή των διοικητικών διαδικασιών της Εποπτεύουσας Αρχής της ΕΖΕΣ με όλα τα αποδεικτικά στοιχεία που έχει στην κατοχή ή στη διάθεσή της σχετικά με την πιθανολογούμενη παράβαση. Ιδιαίτερα, παραμένει στη διάθεση της Εποπτεύουσας Αρχής για να απαντήσει άμεσα σε οποιοδήποτε ερώτημα το οποίο μπορεί να συμβάλει στην απόδειξη των σχετικών πραγματικών περιστατικών·

β) η επιχείρηση τερματίζει την ανάμειξή της στην πιθανολογούμενη παράβαση το αργότερο κατά τη χρονική στιγμή κατά την οποία υποβάλλει τις αποδείξεις που αναφέρονται, αναλόγως, στα σημεία 8α) ή 8β)·

γ) οι επιχειρήσεις δεν έλαβαν μέτρα για να εξαναγκάσουν άλλες επιχειρήσεις να συμμετάσχουν στην παράβαση.

ΔΙΑΔΙΚΑΣΙΑ

12. Η επιχείρηση που επιθυμεί να λάβει απαλλαγή από πρόστιμα πρέπει να επικοινωνήσει με τη διεύθυνση ανταγωνισμού και κρατικών ενισχύσεων της Εποπτεύουσας Αρχής της ΕΖΕΣ. Εάν καταστεί σαφές ότι οι απαιτήσεις που αναφέρονται στα σημεία 8 έως 10 δεν πληρούνται, η επιχείρηση ενημερώνεται αμέσως για το γεγονός ότι η απαλλαγή από την επιβολή προστίμου δεν είναι δυνατή για την πιθανολογούμενη παράβαση.

13. Εάν είναι δυνατή η απαλλαγή από την επιβολή προστίμων για μια πιθανολογούμενη παράβαση, η επιχείρηση μπορεί, για να πληρούνται οι προϋποθέσεις που αναφέρονται, αναλόγως, στα σημεία 8α) ή 8β):

α) να διαβιβάσει αμέσως στην Εποπτεύουσα Αρχή της ΕΖΕΣ όλα τα διαθέσιμα αποδεικτικά στοιχεία σχετικά με την πιθανολογούμενη παράβαση κατά τη χρονική στιγμή της υποβολής της αίτησης, ή

β) να παρουσιάσει αρχικά τις αποδείξεις αυτές υποθετικά, οπότε η επιχείρηση πρέπει να υποβάλει κατάλογο στον οποίο περιγράφονται οι αποδείξεις τις οποίες προτείνει να γνωστοποιήσει σε μεταγενέστερη συμφωνηθείσα ημερομηνία. Στον κατάλογο πρέπει να αντανακλάται με ακρίβεια η φύση και το περιεχόμενο των αποδείξεων, διατηρώντας παράλληλα την υποθετική φύση της γνωστοποίησής του. Μπορούν να χρησιμοποιηθούν αντίγραφα εγγράφων από τα οποία έχουν αφαιρεθεί ευαίσθητα αποσπάσματα, για να δοθεί η δέουσα εικόνα της φύσης και του περιεχομένου των αποδείξεων.

14. Η διεύθυνση ανταγωνισμού και κρατικών ενισχύσεων θα εκδίδει γραπτή βεβαίωση σχετικά με την αίτηση απαλλαγής από την επιβολή προστίμων, επιβεβαιώνοντας την ημερομηνία κατά την οποία η επιχείρηση είτε υπέβαλε τις αποδείξεις που απαιτούνται βάσει του σημείου 13α) είτε παρουσίασε τον κατάλογο που αναφέρεται στο σημείο 13β).

15. Μόλις η Εποπτεύουσα Αρχή της ΕΖΕΣ λάβει τις αποδείξεις που υπέβαλε η επιχείρηση σύμφωνα με το σημείο 13α) και ελέγξει κατά πόσον πληρούνται οι όροι που περιέχονται, αναλόγως, στα σημεία 8α) ή 8β), χορηγεί στην επιχείρηση έγγραφη απαλλαγή υπό όρους από την επιβολή προστίμων.

16. Εναλλακτικά, η Εποπτεύουσα Αρχή της ΕΖΕΣ πιστοποιεί ότι η φύση και το περιεχόμενο των αποδείξεων που περιγράφονται στον κατάλογο ο οποίος αναφέρεται στο σημείο 13β) πληρούν τους όρους που αναφέρονται, αναλόγως, στα σημεία 8α) ή 8β) και ενημερώνει σχετικά την επιχείρηση. Μετά την αποκάλυψη των αποδείξεων, το αργότερο κατά τη συμφωνηθείσα ημερομηνία και αφού ελέγξει ότι αντιστοιχούν προς την περιγραφή που έχει γίνει στον κατάλογο, η Εποπτεύουσα Αρχή της ΕΖΕΣ χορηγεί στην επιχείρηση εγγράφως υπό όρους απαλλαγή από την επιβολή προστίμων.

17. Μια επιχείρηση που δεν πληροί τις προϋποθέσεις που αναφέρονται, αναλόγως, στο σημείο 8α) ή 8β), μπορεί να αποσύρει τις αποκαλυφθείσες για τους σκοπούς της αίτησής της για απαλλαγή από την επιβολή προστίμων αποδείξεις ή να απαιτήσει από την Εποπτεύουσα Αρχή της ΕΖΕΣ να θεωρήσει ότι εμπίπτουν στο τμήμα Β της παρούσας ανακοίνωσης. Το γεγονός αυτό δεν εμποδίζει την Εποπτεύουσα Αρχή από το να χρησιμοποιήσει τις συνήθεις εξουσίες της για τη διεξαγωγή έρευνας προκειμένου να αποκτήσει τις πληροφορίες.

18. Η Εποπτεύουσα Αρχή της ΕΖΕΣ δεν θα εξετάζει άλλες αιτήσεις για απαλλαγή από πρόστιμα προτού λάβει θέση επί της αιτήσεως που της έχει ήδη υποβληθεί σχετικά με την ίδια πιθανολογούμενη παράβαση.

19. Εάν μετά το τέλος της διοικητικής διαδικασίας η επιχείρηση πληροί τις αναγκαίες προϋποθέσεις που ορίζονται ανωτέρω στο σημείο 11, η Εποπτεύουσα Αρχή της ΕΖΕΣ της χορηγεί απαλλαγή από πρόστιμα στη σχετική απόφαση που εκδίδει.

B. ΜΕΙΩΣΗ ΤΟΥ ΥΨΟΥΣ ΤΟΥ ΠΡΟΣΤΙΜΟΥ

20. Οι επιχειρήσεις που δεν πληρούν τις προϋποθέσεις που περιέχονται στο τμήμα A ανωτέρω μπορούν να είναι επιλέξιμες για απαλλαγή από οποιοδήποτε πρόστιμο που θα τους επιβαλλόταν διαφορετικά.

21. Για να πληροί τις σχετικές προϋποθέσεις, μια επιχείρηση πρέπει να υποβάλει στην Εποπτεύουσα Αρχή της ΕΖΕΣ αποδεικτικά στοιχεία σχετικά με την πιθανολογούμενη παράβαση που αντιπροσωπεύουν σημαντική προστιθέμενη αξία σε σχέση με τα αποδεικτικά στοιχεία που έχει ήδη στην κατοχή της η Εποπτεύουσα Αρχή και πρέπει να διακόψει την ανάμειξή της στην πιθανολογούμενη παράβαση το αργότερο κατά τη χρονική στιγμή που υποβάλλει τις αποδείξεις.

22. Η έννοια της "προστιθέμενης αξίας" αναφέρεται στο βαθμό στον οποίο τα παρεχόμενα αποδεικτικά στοιχεία ενισχύουν, από την ίδια τη φύση τους ή/και την έκταση των λεπτομερειών τους, την ικανότητα της Εποπτεύουσας Αρχής της ΕΖΕΣ να αποδείξει τα εν λόγω περιστατικά. Κατά την εκτίμηση αυτή, η Εποπτεύουσα Αρχή της ΕΖΕΣ θα θεωρήσει κατά κανόνα ότι τα γραπτά αποδεικτικά στοιχεία που χρονολογούνται από τη χρονική περίοδο την οποία αφορούν τα πραγματικά περιστατικά, έχουν μεγαλύτερη αξία από τα μεταγενέστερα αποδεικτικά στοιχεία. Επίσης, τα αποδεικτικά στοιχεία που σχετίζονται άμεσα με τα εν λόγω πραγματικά περιστατικά θα θεωρούνται κατά κανόνα ότι έχουν μεγαλύτερη αξία από εκείνα που σχετίζονται μόνον έμμεσα με αυτά.

23. Σε κάθε οριστική απόφαση που εκδίδει μετά το τέλος της διοικητικής διαδικασίας, η Εποπτεύουσα Αρχή της ΕΖΕΣ θα προσδιορίζει:

α) κατά πόσον τα αποδεικτικά στοιχεία που παρέσχε μια επιχείρηση σε μια δεδομένη χρονική στιγμή αντιπροσώπευαν σημαντική προστιθέμενη αξία σε σχέση με τις αποδείξεις που είχε τότε στην κατοχή της η Εποπτεύουσα Αρχή·

β) το ύψος της μείωσης που θα λάβει μια επιχείρηση σε σχέση με το πρόστιμο το οποίο διαφορετικά θα της είχε επιβληθεί, έχει ως εξής: Για την:

Πρώτη επιχείρηση που πληροί τους όρους του σημείου 21: μείωση 30-50 %·

Δεύτερη επιχείρηση που πληροί τους όρους του σημείου 21: μείωση 20-30 %·

Επόμενες επιχειρήσεις που πληρούν τους όρους του σημείου 21: μείωση έως 20 %.

Προκειμένου να προσδιορισθεί το ύψος της μείωσης σε κάθεμία από τις κατηγορίες αυτές, η Εποπτεύουσα Αρχή της ΕΖΕΣ θα λαμβάνει υπόψη το χρόνο κατά τον οποίο υποβλήθηκαν τα αποδεικτικά στοιχεία που πληρούν τους όρους του σημείου 21 καθώς και το βαθμό στον οποίο προσφέρουν προστιθέμενη αξία. Μπορεί, επίσης, να λάβει υπόψη την έκταση και τη συνέχεια της συνεργασίας που προσέφερε η επιχείρηση μετά την ημερομηνία της υποβολής της αίτησης.

Επίπλέον, εάν μια επιχείρηση παράσχει αποδεικτικά στοιχεία σχετικά με πραγματικά περιστατικά τα οποία η Εποπτεύουσα Αρχή αγνοούσε προηγουμένως και τα οποία έχουν άμεση σχέση με τη βαρύτητα ή τη διάρκεια της πιθανολογούμενης σύμπραξης, η Εποπτεύουσα Αρχή της ΕΖΕΣ δεν θα λαμβάνει υπόψη τα στοιχεία αυτά κατά τον καθορισμό του ύψους του προστίμου που θα επιβάλει στην επιχείρηση που παρέσχε τις εν λόγω αποδείξεις.

ΔΙΑΔΙΚΑΣΙΑ

24. Μια επιχείρηση που επιθυμεί να τύχει απαλλαγής από ένα πρόστιμο πρέπει να παρέχει στην Εποπτεύουσα Αρχή της ΕΖΕΣ στοιχεία που να συνιστούν απόδειξη της ύπαρξης της εν λόγω σύμπραξης.

25. Η επιχείρηση θα λάβει βεβαίωση παραλαβής από τη διεύθυνση ανταγωνισμού και κρατικών ενισχύσεων όπου θα αναφέρεται η ημερομηνία κατά την οποία υποβλήθηκαν οι σχετικές αποδείξεις. Η Εποπτεύουσα Αρχή της ΕΖΕΣ δεν θα εξετάζει άλλα αποδεικτικά στοιχεία παρεχόμενα από επιχείρηση που έχει υποβάλει αίτηση για μείωση προστίμου προτού λάβει θέση επί υφιστάμενης αιτήσεως για υπό όρους απαλλαγή από πρόστιμα σχετικά με την ίδια πιθανολογούμενη παράβαση.

26. Εάν η Εποπτεύουσα Αρχή της ΕΖΕΣ καταλήξει προκαταρκτικά στο συμπέρασμα ότι οι αποδείξεις που υπέβαλε μια επιχείρηση συνιστούν προστιθέμενη αξία κατά την έννοια του σημείου 22, θα ενημερώσει εγγράφως την επιχείρηση, το αργότερο κατά την ημερομηνία της υποβολής της κοινοποίησης των αιτιάσεων, ως προς την πρόθεσή της να προβεί σε μείωση του ύψους του προστίμου εντός των συγκεκριμένων ορίων που προβλέπονται στο σημείο 23β).

27. Σε οποιαδήποτε απόφαση λαμβάνει, η Εποπτεύουσα Αρχή της ΕΖΕΣ θα αξιολογεί την τελική θέση κάθε επιχείρησης που υπέβαλε αίτηση για μείωση προστίμου, στο τέλος της διοικητικής διαδικασίας.

ΓΕΝΙΚΕΣ ΠΑΡΑΤΗΡΗΣΕΙΣ

28. Η παρούσα ανακοίνωση αντικαθιστά την ανακοίνωση του 1997 για όλες τις υποθέσεις στις οποίες καμία επιχείρηση δεν ήλθε σε επαφή με την Εποπτεύουσα Αρχή της ΕΖΕΣ προκειμένου να τύχει της ευνοϊκής μεταχείρισης που αναφέρεται στην ανακοίνωση εκείνη. Η Εποπτεύουσα Αρχή θα εξετάσει κατά πόσο είναι αναγκαία η τροποποίηση της παρούσας ανακοίνωσης μόλις αποκτήσει επαρκή εμπειρία από την εφαρμογή της.

29. Η Εποπτεύουσα Αρχή της ΕΖΕΣ γνωρίζει ότι η παρούσα ανακοίνωση θα δημιουργήσει δικαιολογημένες προσδοκίες για τις επιχειρήσεις που θα καταγγείλουν την ύπαρξη κάποιου καρτέλ σε αυτήν.

30. Η διαπίστωση σε οποιοδήποτε στάδιο της διοικητικής διαδικασίας ότι δεν πληρούνται οι προϋποθέσεις που αναφέρονται στα μέρη Α ή Β, ανάλογα με την περίπτωση, μπορεί να έχει ως αποτέλεσμα την απώλεια κάθε προβλεπόμενης ευνοϊκής μεταχείρισης.

31. Το γεγονός ότι μια επιχείρηση συνεργάστηκε με την Εποπτεύουσα Αρχή της ΕΖΕΣ κατά τη διάρκεια της διοικητικής διαδικασίας θα αναφέρεται σε κάθε απόφαση, ώστε να εξηγούνται οι λόγοι για τους οποίους χορηγήθηκε η απαλλαγή ή η μείωση προστίμου. Το γεγονός ότι μια επιχείρηση τυγχάνει απαλλαγής από τα πρόστιμα ή μείωσης του ύψους τους δεν την απαλλάσσει από την αστική ευθύνη που συνεπάγεται η συμμετοχή της σε παράβαση του άρθρου 53 της συμφωνίας για τον ΕΟΧ.

32. Η Εποπτεύουσα Αρχή της ΕΖΕΣ θεωρεί ότι κανονικά η αποκάλυψη, σε οποιαδήποτε χρονική στιγμή, εγγράφων που έχει λάβει στο πλαίσιο της παρούσας ανακοίνωσης μπορεί να θέσει σε κίνδυνο την προστασία των σκοπών των επιθεωρήσεων και των ερευνών κατά την έννοια του μέρους 5 των κατευθυντήριων γραμμών πληροφόρησης της Εποπτεύουσας Αρχής.

33. Οποιαδήποτε γραπτή δήλωση προς την Εποπτεύουσα Αρχή της ΕΖΕΣ σχετικά με την παρούσα ανακοίνωση αποτελεί μέρος του σχετικού φακέλου της Εποπτεύουσας Αρχής. Δεν πρέπει να αποκαλύπτεται ή να χρησιμοποιείται για λόγους διαφορετικούς από αυτούς που αφορούν την εφαρμογή του άρθρου 53 της συμφωνίας για τον ΕΟΧ.

(1) ΕΕ C 45 της 19.2.2002, σ. 3.

(2) Την αρμοδιότητα της εξέτασης μεμονωμένων υποθέσεων που εμπίπτουν στις διατάξεις των άρθρων 53 και 54 της συμφωνίας για τον ΕΟΧ μοιράζονται μεταξύ τους η Εποπτεύουσα Αρχή της ΕΖΕΣ και η Ευρωπαϊκή Επιτροπή σύμφωνα με τους κανόνες του άρθρου 56 της συμφωνίας για τον ΕΟΧ. Αρμόδια είναι μόνον μία αρχή για κάθε υπόθεση.

(3) ΕΕ C 282 της 18.9.1997, σ. 8 και συμπλήρωμα ΕΟΧ στην ΕΕ C 39 της 18.9.1997, σ. 1.